Samenwerken | VDAB
Vorige post :Thuiswerk: oh wee!
Volgende post :Waar is die staking? Hier is die staking! Leeus klop KZN, WP wen weer
Die terugkeer van Pieter Steph du Toit vir KwaZulu-Natal se o.21-span het nie ‘n gelukkige einde gehad nie, toe die besoekers met 32-31 deur die MTN Goue Leeus geklop is. Du Toit, een van die Junior Bokke se sterre tydens hul verowering van die Internasionale Rugbyraad se Junior Wêreldbekertoernooi, het op slot uitgedraf na hy van ‘n besering herstel het. Die wedstryd was deurentyd op ‘n mespunt gebalanseer, met die Leeus wat 13-12 voor was met rustyd. Albei spanne het drie keer gaan druk, met slegs ‘n ekstra suksesvolle doelskop deur die Goue Leeus wat die verskil tussen wen en verloor beteken het. KZN het hiermee die kans verspeel om die Vodacom Blou Bulle op die punteleer van Absa se Onder-21 Provinsiale Kampioenskappe verby te steek. Die Blou Bulle, wat ‘n loslootjie gehad het, is steeds bo-aan die punteleer met 36 punte, KZN het 33 en die DHL Westelike Provinsie het 31. Die Luiperds is tans vierde met 25 punte, die Cheetahs het 22 en die Leeus het 19, met twee rondtes oor in die reeks. Die Luiperds het op DHL Nuweland ondanks ‘n goeie terugevegpoging in die tweede helfte twee bonuspunte in hul 39-34 nederlaag verdien. Die Toyota Vrystaat het ook sy buitekans op ‘n halfeindstryd behou deur Grens met 29-8 in Oos-Londen te klop. In die Eerste Liga van Absa se Provinsiale Kampioenskapsreeks is die OP Kings steeds onoorwonne en het Vrydag sy vyfde sege agtereenvolgens behaal deur Ford Pumas met 41-3 af te slag. Die Valke het ook Regent Boland se wendroogte in die kompetisie vererger deur met 37-29 in Kempton Park te wen, terwyl die SWD Arende te sterk was vir die Griffons en hulle met 46-27 geklop. Slegs Boland en die Griffons is nie meer in die wedloop om die uitspeelstryd te haal nie. MATCH CENTRE FIXTURES